
                                               Αθήνα 14 - 9 -2026
                                        Αρ. Πρωτ.: 183
Τετάρτη 16 Σεπτέμβρη 

Όλοι και Όλες στην Πανδημοσιοϋπαλληλική Στάση Εργασίας                                         ενάντια στη Συνταγματική Αναθεώρηση
Στάση εργασίας: 12:00 έως τη λήξη του ωραρίου
Συγκέντρωση: 13:00, Σύνταγμα
Συμμετέχουμε μαζικά στη Στάση Εργασίας, που προκήρυξε η ΑΔΕΔΥ για την Τετάρτη 16 Σεπτεμβρίου, ημέρα 2ης ψηφοφορίας στη Βουλή, για τη Συνταγματική αναθεώρηση από τις 12 μ.μ. έως τη λήξη του ωραρίου και στη συγκέντρωση στη 1 μ.μ. στο Σύνταγμα για να δώσουμε τη δική μας ηχηρή απάντηση.
Δυναμώνουμε τον αγώνα μας, μπροστά στην πρόθεση της κυβέρνησης να προχωρήσει σε συνταγματική αναθεώρηση, η οποία περιλαμβάνει, μεταξύ άλλων, την άρση της μονιμότητας των δημοσίων υπαλλήλων, ανοίγοντας τον δρόμο για απολύσεις και γενίκευση της εργασιακής ανασφάλειας.

 
Η συγκυρία μέσα στην οποία φέρνει η κυβέρνηση τη συνταγματική αναθεώρηση στη Βουλή δεν είναι τυχαία. Εξελίσσεται σε μια περίοδο όξυνσης των διεθνών ανταγωνισμών, της πολεμικής προετοιμασίας, της εμπλοκής της χώρας μας στους επικίνδυνους ιμπεριαλιστικούς σχεδιασμούς των ΗΠΑ – ΝΑΤΟ – ΕΕ.

Έχει στόχο την αναδιαμόρφωση του κράτους, ώστε να γίνει πιο αυταρχικό. "Ευέλικτο" απέναντι στο κεφάλαιο, αλλά ακόμα πιο εχθρικό απέναντι στα εργασιακά μας δικαιώματα. Ο ρόλος των δημοσίων υπαλλήλων μεταβάλλεται: λιγότερα δικαιώματα, μεγαλύτερη υποταγή στους "εθνικούς στόχους" που καθορίζουν οι αστικές στρατηγικές για να συνεχίσουν να "αυγαταίνουν" τα κέρδη των μονοπωλιακών ομίλων.

Στην πραγματικότητα, η άρση της μονιμότητας που θέλουν να περάσουν αποτελεί παραπέρα χτύπημα στο δικαίωμα στη μόνιμη και σταθερή δουλειά. Οι μόνοι που απολαμβάνουν τη μονιμότητα στις δημόσιες υπηρεσίες είναι οι επιχειρηματικοί όμιλοι. Δεν είναι τυχαίο, άλλωστε, ότι όλα τα κόμματα που κυβέρνησαν είχαν απορρίψει την πρόταση των ομοσπονδιών και σωματείων του δημοσίου για να αναθεωρηθεί το άρθρο 103 του Συντάγματος που απαγορεύει τη μετατροπή των συμβάσεων ορισμένου χρόνου σε αορίστου.

Ξέρουμε καλά πως η συνταγματική αναθεώρηση δεν στοχεύει στην επίλυση των πραγματικών προβλημάτων των εργαζομένων και της κοινωνίας, όπως ισχυρίζεται η κυβέρνηση. Την ώρα που η ακρίβεια καταβροχθίζει το λαϊκό εισόδημα, που οι μισθοί παραμένουν καθηλωμένοι και οι υπηρεσίες μας και όλες οι δημόσιες υπηρεσίες παραμένουν υποστελεχωμένες η κυβέρνηση επιλέγει την αναθεωρήσει το Σύνταγμα, σε ακόμα πιο μακρινή κατεύθυνση από τις πραγματικές κοινωνικές ανάγκες και διεκδικήσεις.

Απορρίπτουμε τις επιδιώξεις αυτές. Υπερασπιζόμαστε τα εργασιακά μας δικαιώματα, το δικαίωμα στη μόνιμη και σταθερή εργασία με δικαιώματα, διεκδικώντας την μονιμοποίηση όλων των συμβασιούχων, μαζικές προσλήψεις μόνιμου προσωπικού για όλες τις υπηρεσίες μας.
Παίρνουμε την υπόθεση του αγώνα στα χέρια μας, σε συνέχεια της μεγαλειώδους συγκέντρωσης των συνδικάτων στη Θεσσαλονίκη, όπου χιλιάδες εργαζόμενοι μαζί με φοιτητές, συνταξιούχους, αγρότες και αυτοαπασχολούμενους, "βούλιαξαν" τους δρόμους της πόλης και έστειλαν ξεκάθαρο μήνυμα, διατρανώνοντας ότι δεν αποδέχονται μια ζωή που καθορίζεται από την πολεμική εμπλοκή της Ελλάδας, την υπεράσπιση των κερδών του κεφαλαίου και τα προσαρμοσμένα σε αυτά «κοστολογημένα» προγράμματα κυβέρνησης και συμπολιτευόμενης «αντιπολίτευσης», που οδηγούν στην ακρίβεια, στους μισθούς φτώχειας, στον περιορισμό των κοινωνικών παροχών, στην περιστολή δικαιωμάτων.

                                              Για το Δ.Σ.

